b'\n_START_ARTICLE_\nFrancesc Rovira-Beleta\n_START_SECTION_\nBiografia\n_START_PARAGRAPH_\nNeix en el si d\'una fam\xc3\xadlia burgesa industrial barcelonina origin\xc3\xa0ria de la pairalia Can Rovira de la Volta, fill de l\'empresari Joan Rovira i Bruguera i de Teresa Beleta i Segu\xc3\xad, de fam\xc3\xadlia del t\xc3\xa8xtil. El 1942 es llicenci\xc3\xa0 en dret a la Universitat de Barcelona, per\xc3\xb2 el 1948 es dedic\xc3\xa0 plenament al cinema. Assol\xc3\xad reconeixement internacional el 1962 amb el seu m\xc3\xadtic Los Tarantos, una versi\xc3\xb3 innovadora i musical del Romeo i Julieta en clau gitana (o del lorqui\xc3\xa0 Bodas de sangre) basada en una obra de teatre de l\'aragon\xc3\xa8s Alfredo Ma\xc3\xb1as (Historia de los Tarantos, estrenada tot just l\'any anterior a la pel\xc2\xb7l\xc3\xadcula, el 1962), qui va col\xc2\xb7laborar en adaptar-la al cinema. Los Tarantos est\xc3\xa0 ambientada a la Barcelona marginal, principalment al Somorrostro i Montju\xc3\xafc, i protagonitzada, entre d\'altres, per Antonio Gades, Carmen Amaya, Sara Lezana, El Chocolate, Antonia \'la Singla\', Aurelio Gal\xc3\xa1n \'El Estamp\xc3\xado\' i Peret, i que fou candidata a l\'Oscar al millor film de parla no anglesa, nominaci\xc3\xb3 que repet\xc3\xad el 1967 amb El amor brujo. Aquesta \xc3\xbaltima pel\xc2\xb7l\xc3\xadcula est\xc3\xa0 ambientada a Cadis, i cont\xc3\xa9 escenes d\'una mena de flamenco-psicod\xc3\xa8lia amb un marcat to dels 60._NEWLINE_Rovira-Beleta va ser fundador i president honorari del Col\xc2\xb7legi de Directors de Cinema de Catalunya (1986). El 1990 fou nomenat acad\xc3\xa8mic d\'honor de la Reial Acad\xc3\xa8mia Catalana de Belles Arts de Sant Jordi. Fou guardonat amb la Medalla d\'Or a les belles arts del ministeri de cultura (1994) i la Medalla d\'Or de l\'Acad\xc3\xa8mia del Cinema el 1996. El 1999 reb\xc3\xa9 el premi Carles Duran de Cinema i la Creu de Sant Jordi, que ja no pogu\xc3\xa9 recollir; li havia estat concedida per la Generalitat de Catalunya el 18 de maig. Per la seva carrera cinematogr\xc3\xa0fica havia rebut el Fotogramas de Plata el 1995 i el Premi Cinematogr\xc3\xa0fic Fam\xc3\xadlia de 1997, entregat el 1998._NEWLINE_El reconeixement internacional li arrib\xc3\xa0 el 1962, quan el film Los Tarantos (1962) va ser nominat a l\'Oscar al millor film de parla no anglesa. Inspirada en l\'obra teatral d\'Alfredo Ma\xc3\xb1as, la pel\xc2\xb7l\xc3\xadcula est\xc3\xa0 ambientada en la cultura gitana instal\xc2\xb7lada als barris barcelonins del Somorrostro i Montju\xc3\xafc. Els protagonistes s\xc3\xb3n Antonio Gades, Carmen Amaya, Sara Lezana i Peret, entre altres m\xc3\xbasics i ballarins reconeguts del flamenc i la rumba com El Chocolate, Antonia "la Singla" o Aurelio Gal\xc3\xa1n "El Estamp\xc3\xado". L\'Oscar finalment se\'l va endur Federico Fellini amb Vuit i mig, per\xc3\xb2 Rovira Beleta tornaria a ser nominat el 1967 amb El amor brujo.   _NEWLINE_Una aula de l\'Escola Superior de Cinema i Audiovisuals de Catalunya (ESCAC) i una sala dels Cinemes Texas porten el seu nom.\n_START_SECTION_\nFons personal\n_START_PARAGRAPH_\nEl "Fons personal Francesc Rovira-Beleta" qued\xc3\xa0 constitu\xc3\xaft l\'abril del 2000 a la Filmoteca de Catalunya per voluntat de la seva fam\xc3\xadlia. Recull documentaci\xc3\xb3 relativa a la seva vida professional com a director de cinema, inclou documentaci\xc3\xb3 sobre els seus films, guions, projectes de films, correspond\xc3\xa8ncia, escrits, premsa i tamb\xc3\xa9 inclou documentaci\xc3\xb3 personal. El fons \xc3\xa9s una important font d\'informaci\xc3\xb3 per a l\'estudi del cinema catal\xc3\xa0 del moment, sobretot per la documentaci\xc3\xb3 relativa als films en qu\xc3\xa8 ell va prendre part.\n_START_SECTION_\nAccions commemoratives\n_START_PARAGRAPH_\nEl 25 de setembre de 2012 la Filmoteca va commemorar el centenari del naixement de Francesc Rovira Beleta amb una sessi\xc3\xb3 d\'homenatge consistent en una taula rodona sobre l\'obra i la figura del cineasta i la projecci\xc3\xb3 d\'"El expreso de Andaluc\xc3\xada"._NEWLINE_A partir de la documentaci\xc3\xb3 continguda pel Fons personal, la Filmoteca va organitzar, de l\xe2\x80\x991 d\xe2\x80\x99octubre 2015 fins al 31 de mar\xc3\xa7 2016, l\'exposici\xc3\xb3 "Rovira Beleta. M\xc3\xa9s enll\xc3\xa0 de Los Tarantos", comissariada per Anna Fors Iborra, i estructurada en quatre \xc3\xa0mbits tem\xc3\xa0tics: 1. cronologia, un recorregut sumari per la seva traject\xc3\xb2ria vital i professional; 2. passi\xc3\xb3 per la professi\xc3\xb3, des dels seus inicis com a treballador a CINESA fins als darrers treballs televisius; 3. la ciutat com a espai cinematogr\xc3\xa0fic i 4. el gust de ser retratat._NEWLINE_Arran de la commemoraci\xc3\xb3 del centenari del naixement i en paral\xc2\xb7lel amb la preparaci\xc3\xb3 de l\'exposici\xc3\xb3 de 2015-2016, la n\xc3\xa9ta del director, Lara Mateo Rovira-Beleta, una adolescent quan aquest va morir, va fer el documental "Rovira-Beleta. Cr\xc3\xb2nica pendent" entrella\xc3\xa7ant testimonis familiars i de personalitats del cinema amb escenes de pel\xc2\xb7l\xc3\xadcules de Rovira-Beleta i fent servir com a fil conductor el gui\xc3\xb3 de "Cr\xc3\xb2nica de sangre", un projecte del cineasta que el tenia obsessionat, per\xc3\xb2 que no va poder materialitzar.'